# மேற்கு சுலாவெசி


**மேற்கு சுலாவெசி** (இந்தோனேசியம்: *Sulawesi Barat*; ஆங்கிலம்: *West Sulawesi*) என்பது இந்தோனேசியா, சுலாவெசி தீவில் உள்ள ஒரு மாநிலம் ஆகும். இது 17,152.99 கிமீ<sup>2</sup> நிலப்பரப்பைக் கொண்டுள்ளது. இதன் தலைநகரம் மாமுஜு *(Mamuju)*.  

இந்த மாநிலத்தின் தலைநகரம், மேற்கு சுலாவெசி மாநிலத்தில் அதிக மக்கள் தொகை கொண்ட நகரமாகவும் விளங்குகிறது.  

## நிலவியல்

முன்னர் **செலிபிஸ் தீவு** *(Celebes Island)* என்று அழைக்கப்பட்ட சுலாவெசி தீவின் மேற்குப் பகுதியில் அமைந்துள்ள மேற்கு சுலாவெசி மாநிலம் 6 பிராந்தியங்களைக் கொண்டுள்ளது:  

1. போலேவாலி மண்டார் *(Polewali Mandar Regency)*
1. மாமசா *(Mamasa Regency)*
1. மஜினே *(Majene Regency)*
1. மாமுஜு *(Mamuju Regency)*
1. மத்திய மாமுஜு *(Central Mamuju Regency)*
1. பாசாங்காயூ *(Pasangkayu Regency)*
மேற்கு சுலாவெசி அதன் மேற்கு கடற்கரையில் ஒரு குறுகிய தாழ்நிலப் பகுதியையும்; தெற்கில் ஓரளவு பரந்த தாழ்வான மலைப் பகுதியையும் கொண்டுள்ளது. இதற்கு நேர்மாறாக மத்திய, வட-மத்திய மற்றும் கிழக்குப் பகுதிகள் மலைப்பாங்கானவையாக உள்ளன. பல சிகரங்கள் 8,200 அடி (2,500 மீட்டர்) உயரத்திற்கும் மேல் உள்ளன.  

மேற்கு சுலாவெசி மாநிலம் பல ஆறுகளைக் கொண்டுள்ளது. அவற்றில் மிக நீளமானது மேற்கு நோக்கிப் பாயும் கராமா ஆறு *(Karama River)* ஆகும். இது மேற்கு சுலாவெசி மாநிலத்தின் வடக்கில், மூன்றில் ஒரு பகுதியைப் பிரிக்கிறது. அத்துடன் மேற்கு சுலாவெசி மாநிலத்தில், தெற்கு நோக்கிப் பாயும் சடாங் ஆறும் ஒரு முக்கியமான ஆறு ஆகும்.  

## தொல்லியல் வரலாறு

திசம்பர் 11, 2019 அன்று, டாக்டர் மாக்சிம் ஆபர்ட் *(Dr. Maxime Aubert)* தலைமையிலான ஆராய்ச்சியாளர்கள் குழு, லியாங் புலு சிபோங் 4 *(Leang Bulu’ Sipong 4)* சுண்ணாம்புக் குகையில் இருந்து, 44,000 ஆண்டுகளுக்கும் மேலான பழைமையான சுவர் ஓவியங்களைக் கண்டுபிடித்ததாக அறிவித்தது.  

பன்றி மற்றும் எருமையை வேட்டையாடும் சித்தரிப்பின் வயதையும், தொல்பொருள் ஆராய்ச்சியாளர்கள் தீர்மானித்தனர்.  

## நிலவியல்

மேற்கு சுலாவெசி மாநிலம், கிழக்கே தெற்கு சுலாவெசி மற்றும் மத்திய சுலாவெசி மாநிலங்களையும், மேற்கே மாக்காசர் நீரிணையையும், தெற்கே பசிபிக் பெருங்கடலையும் எல்லையாகக் கொண்டுள்ளது. இந்த மாநிலம் மேற்கே கிழக்கு கலிமந்தான் மற்றும் தெற்கு கலிமந்தானுடன் கடல் எல்லைகளையும் பகிர்ந்து கொள்கிறது.  

### கந்தாங் தேவதா தேசிய பூங்கா

கந்தாங் தேவதா மலையில் உள்ள கந்தாங் தேவதா தேசிய பூங்கா *(Gandang Dewata National Park)*, மேற்கு சுலாவெசி மாநிலத்தின் மையத்தில் உள்ளது. கராமா ஆறு; மற்றும் மத்திய சுலாவெசியின் டோங்காலா பிராந்தியத்தியில் *(Donggala Regency)* உள்ள இலாரியாங் ஆறு *(Lariang River)*; ஆகிய ஆறுகள் மத்திய சுலாவெசிக்கும் மேற்கு சுலாவெசிக்கும் இடையிலான எல்லையின் ஒரு பகுதியாக அமைகின்றன. இரண்டு ஆறுகளும் இலாரியாங் நகரம் வழியாக மாக்காசார் நீரிணையில் கலக்கின்றன. அவை மேற்கு சுலாவெசி மாநிலத்தின் முக்கிய ஆறுகள் ஆகும்.  

மாமுஜு பிராந்தியத்தில் உள்ள பாலாபாலகான் தீவுகளும் *(Balabalagan Islands)* இந்த மாநிலத்தின் ஒரு பகுதியாகும். பாலாபாலகான் தீவுகள் ஒரு பவளப்பாறைத் தொடரில் உள்ளன. இந்தப் பவளப் பாறை கலிமந்தானில் இருந்து தொடர்ந்து நீண்டுள்ளது. இந்தப் பவளப் பாறைகள் கப்பல் போக்குவரத்திற்குப் பெரும் ஆபத்தை ஏற்படுத்துகின்றன. **அட்மிரால்டி பைலட்** *(Admiralty Pilot)* எனும் கடல்சார் அமைப்பு, அந்தத் தீவுகளுக்கு இடையே எந்த கப்பலும் செல்லக்கூடாது என்று எச்சரித்துள்ளது."  

## போக்குவரத்து

தொடருந்து போக்குவரத்து அல்லது தேசிய மற்றும் மாநில நெடுஞ்சாலைகள் எதுவும் இல்லை. சாலைகள் பெரும்பாலும் செப்பனிடப்படாத மண் பாதைகளாகவே உள்ளன. மாமசா பிராந்தியத்தியில் உள்ள சுமரோரோங் நகரில் உள்ள சுமரோரோங் வானூர்தி நிலையம் *(Sumarorong Airport)* மற்றும் மாமுஜு பிராந்தியத்தின் மாமுஜு நகரில் உள்ள தம்பா பாடாங் வானூர்தி நிலையம் *(Tampa Padang Airport)*; ஆகியவை மாநிலத்தில் உள்ள இரண்டு வானூர்தி நிலையங்களாகும்.  

அருகிலுள்ள மற்றொரு பெரிய வானூர்தி நிலையம், தெற்கு சுலாவெசி மாநிலத்தின் மக்காசார் நகரில் உள்ள சுல்தான் அசனுதீன் பன்னாட்டு வானூர்தி நிலையம் *(Sultan Hasanuddin International Airport)* ஆகும்.  

## சமயம்
**மேற்கு சுலாவெசி மாநிலத்தில் பிராந்தியங்கள் வாரியாக சமயம் (2016)**

| பிராந்தியம் | இசுலாம் | சீர்திருத்த
கிறித்தவம் | கத்தோலிக்கம் | இந்து மதம் | பௌத்தம் | கன்பூசியனிசம் | நாட்டு
புறம் |  |
| --- | --- | --- | --- | --- | --- | --- | --- | --- |
| மாஜெனே | 99.75% | 0.10% | 0.10% | 0.02% | 0.03% | 0.00% | 0.00% |  |
| மாமசா | 20.29% | 70.80% | 4.35% | 2.92% | 0.01% | 0.01% | 1.62% |  |
| மாமுஜு | 81.61% | 16.61% | 0.87% | 0.88% | 0.02% | 0.01% | 0.00% |  |
| மத்திய மாமுஜு | 80.24% | 12.90% | 2.18% | 4.57% | 0.10% | 0.01% | 0.01% |  |
| பாசாங்காயூ | 86.98% | 6.99% | 1.83% | 4.19% | 0.01% | 0.01% | 0.00% |  |
| போலேவாலி மண்டார் | 96.00% | 2.77% | 1.00% | 0.19% | 0.04% | 0.00% | 0.00% |  |
| மேற்கு சுலாவெசி | 82.22% | 14.82% | 1.47% | 1.25% | 0.04% | 0.01% | 0.19% | } |

## காட்சியகம்